



**VLADA RS SLOVENIJE**

**Kabinet predsednika Vlade Republike Slovenije**

Gregorčičeva ulica 20 - 25

1000 Ljubljana

**MINISTRSTVO ZA ZDRAVJE**

**Minister za zdravje**

**Tomaž Gantar**

Štefanova ulica 5

1000 Ljubljana

**ZADEVA: Nujno potrebna sprememba zdravstvenega sistema kot posledica epidemije COVID-19**

Spoštovani,

epidemija COVID – 19 nam daje priložnost, da se skupaj zavzamemo za dostopen, solidaren, varen, kakovosten in s sodobno znanostjo skladen javni zdravstveni sistem. Uporabimo izkušnje, ki so nas izučile med epidemijo, kot dobrodošlo usmeritev za nujno potrebno posodobitev vzdržnega zdravstvenega sistema.

Slovensko zdravniško društvo, Zdravniška zbornica Slovenije in Strokovno združenje zasebnih zdravnikov in zobozdravnikov smo pripravili izhodišča:

1. Nujna je presoja prostorskih kapacitetet bolnišnic, saj je epidemija razgalila škodljivost dosedanjega upravljanja z viri in kapacitetami javnega zdravstva brez rezerv.
2. Določeni DSO-ji morajo iz socialnih zavodov postati socialno – zdravstveni zavodi. Nujen je sprejem zakona o dolgotrajni oskrbi.
3. Sistem registracije storitev mora prepoznati in uveljaviti (obračunski modeli) nove možnosti, ki jih nudi informacijska tehnologija (delo na daljavo, video posvet, telefonski posvet, interdisciplinarne konzultacije, ostala komunikacija, ki jo omogoča IT).
4. Standarde in normative za varno in kakovostno delo zdravnikov in zobozdravnikov je treba prilagoditi zahtevam, ki jih za varno delo z bolniki določa epidemiološka stroka in v ceno storitev vključiti ukrepe ter z njimi povezane materialne stroške.
5. Medicinske sestre in ostali sodelavci so nujno potrebni za normalno delo zdravstvenih timov, varčevanje z njimi se je pokazalo kot nevarno.
6. Potrebna je sprememba Zakona o pacientovih pravicah glede vodenja čakalnih seznamov, saj jih je v teh razmerah nemogoče voditi v skladu z zakonom in pravilnikom, predlagamo le dve napotni stopnji nujnosti: redno in nujno.
7. Sedanji sistem financiranja ne omogoča konkurence, saj le ta zagotavlja kakovost in varnost storitev in ščiti bolnika. Nujno ga je treba posodobiti, da bo vzdržen in bo vključil vse zainteresirane izvajalce z licenco in dovoljenjem za delo, vključil tudi ambulantno - poliklinične kapacitete številnih zdravilišč, ki predstavljajo dobrodošlo rezervno kapaciteto zdravstva.
8. Zagotovi se naj neprekinjeno financiranje pogodbenih izvajalcev po dvanajstinah. Predlagamo, da se opravi poračun opravljenih storitev v obdobju po epidemiji na dan 31.12.2021.

Lepo pozdravljeni,

Predsednik SZD: prof. dr. Radko Komadina, dr. med.

Predsednica ZZS: dr. Zdenka Čebašek – Travnik, dr. med.

Predsednik SZZZZS: Igor Dovnik, dr. med.

Ljubljana, 29. maj 2020